
1. Alegerile parlamentare din Germania 

 

La 22 septembrie a.c., cei 61,2 milioane de germani cu drept de vot au fost chemaţi la urne pentru a alege noul Bundestag, camera inferioară a parlamentului german. Potrivit rezultatelor înregistrate, acest scrutin a fost unul dintre cele mai strânse de după cel de-al doilea război mondial. 

Cancelarul german, Gerhard Schroeder, care a candidat din partea Partidului Social Democrat, şi-a reafirmat, la încheierea campaniei electorale, opoziţia fermă faţă de un atac împotriva Irakului. "O spunem deschis: Orientul Mijlociu, inclusiv Irakul, are nevoie de pace, nu de un nou război", a subliniat G. Schroeder la ultimul său miting electoral, insistând pentru întoarcerea în Irak a inspectorilor în probleme de dezarmare ai ONU. Potrivit analiştilor, campania electorală a cancelarului german s-a caracterizat printr-o retorică neobişnuit de dură la adresa Administraţiei americane. 

Principalul oponent al lui G. Schroeder, Edmund Stoiber, reprezentând opoziţia conservatoare formată din Uniunea Creştin-Democrată şi ramura sa bavareză Uniunea Creştin-Socială, s-a axat, la ultimul său miting electoral, pe aceeaşi temă centrală a campaniei sale electorale, economia Germaniei care stagnează şi rata şomajului care rămâne apropiată de 10%. În plus, E. Stoiber şi-a subliniat opoziţia faţă de noua lege a imigraţiei care, susţine el, "va atrage un aflux necontrolabil de străini în Germania". 

Potrivit rezultatelor provizorii, date publicităţii de către Comisia Electorală Naţională, coaliţia guvernamentală dintre social-democraţi şi "Verzi", condusă de cancelarul Gerhard Schroeder, a câştigat alegerile legislative din Germania:

- alegători înscrişi: 61.388.671

- alegători care s-au prezentat la vot: 48.574.607

- voturi valabil exprimate: 47.827.992

- participare la vot: 79,1% (cu 3,1% mai puţin faţă de 1998, cînd s-a înregistrat un nivel de 82,2%).

- Partidul Social Democrat (SPD) 38,5% - faţă de 40,9% în 1998 (ceea ce reprezintă o scădere de 2,9%) - 251 de mandate

- Coaliţia Uniunea Creştin-Democrată - Uniunea Creştin-Socială (CDU/CSU) 38,5% - faţă de 35,1% în 1998 (ceea ce reprezintă o creştere de 3,4%) - 248 de mandate

- Verzii 8,6% - faţă de 6,7% în 1998 (ceea ce reprezintă o creştere de 1,9%) - 55 mandate

- Partidul Liberal-Democratic (FDP) 7,4% - faţă de 6,2% în 1998 (ceea ce reprezintă o creştere de 1,2%) - 47 de mandate

- Partdul Comunist al Socialismului Democratic (PDS) 4,0% - faţă de 5,1% în 1998 (ceea ce reprezintă o scădere de 1,1%) - 2 mandate

- PRO (populist) 0,8% - nu a intrat în Parlament

- extrema dreaptă 1,0% (cu 1,1% mai puţin decât în 1998) - nu a intrat în Parlament.

Analiştii politici apreciază că învingătorul G. Schroeder va avea de îndeplinit două priorităţi presante. Prima ar fi o întoarcere, într-o manieră mult mai fermă, la reformele economice pe care a intenţionat să le aplice în primii doi ani ai mandatului său. Ideea că economia Germaniei va înregistra o creştere de 0,5% în acest an este considerată nerealizabilă de analiştii economici. Pe termen scurt, economia Germaniei are nevoie de rate ale dobânzilor mai mici şi de măsuri fiscale în scopul reducerii impozitelor. 

A doua prioritate a cancelarului G. Schroeder este cea referitoare la relaţiile sale din ce în ce mai delicate cu SUA. Germania se află în prezent în situaţia de a se opune în mod activ nu numai unei intervenţii militare americane în Irak, ci şi oricărei acţiuni de acest fel desfăşurate cu aprobarea ONU. 

*

Presa europeană a insistat, la 23 septembrie a.c., asupra rolului "Verzilor" în menţinerea social-democraţilor la putere şi şi-a manifestat neliniştea faţă de un guvern slăbit de o majoritate restrânsă.

Face excepţie presa turcă care atribuie victoria Partidului Social-Democrat al cancelarului Gerhard Schroeder votului turcilor, potrivit titlului apărut în cotidianul "Milliyet". Publicaţia informează că cei 480.000 de turci cetăţeni germani au votat pentru cancelarul G. Schroeder şi "Verzi".

Potrivit cotidianului francez "Les Echos", problemele şi slăbiciunile Germaniei ar putea crea vârtejuri periculoase pentru alte ţări, precum Franţa. La rândul lor, publicaţiile belgiene prevăd presiuni atât pentru reformele germane, cât şi pentru cele europene. Cotidianul flamand "De Standaard", afirmă că rezultatele alegerilor sunt o veste proastă pentru Europa, deoarece cancelarul G. Schroeder a anunţat că va acorda prioritate intereselor germane, ceea ce înseamnă că Germania îşi va diminua rolul de motor al Uniunii Europene.

În Italia, "Corriere della Sera", vede în rezultatele votului german "crepusculul unui model", apreciind că Germania nu va mai fi un exemplu pentru vecini, în timp ce "La Stampa" remarcă faptul că pentru prima oară în Germania un rezultat electoral nu este determinat de apariţia unei figuri populiste.

În Austria, ziarul "Die Presse" consideră rezultatul alegerilor germane ca fiind cel mai rău dintre toate, deoarece nici una din tabere nu dispune de o majoritate puternică.

În Marea Britanie, "The Guardian" apreciază că Germania intră într-o perioadă de polarizare politică şi o neobişnuită instabilitate, în timp ce "Times" afirmă că performanţa democrat-creştinilor le oferă o oarecare satisfacţie, "deşi în urmă cu zece ani păreau că au ajuns la capătul puterilor".

 

2. Alegerile legislative din Slovacia 

 

Un număr-record de 2.761 de candidaţi, reprezentând 26 de formaţiuni politice, au încercat, în zilele de 20 şi 21 septembrie, să obţină voturile a 4,1 milioane de alegători care urmau să îi desemneze pe cei 150 de membri ai Parlamentului slovac.

Conform ultimelor sondaje preelectorale, numai zece partide aveau şanse reale să depăşească pragul de 5% necesar pentru intrarea în Parlamentul unicameral. În fruntea sondajelor s-au aflat noul partid "Smer", condus de Robert Fico, susţinut de reprezentanţii NATO şi UE, (16-18 % din intenţiile de vot) şi "Mişcarea pentru o Slovacie Democratică (HZDS)", condus de fostul premier Vladimir Meciar, (creditat cu 15-20%). Coaliţia guvernamentală condusă de Mikulas Dzurinda, aflată la putere din 1998, s-a fragmentat în nouă formaţiuni politice. Dintre acestea, "Partidul Coaliţiei Maghiare (SMK)" reprezintă minoritatea maghiară din ţară, având un electorat stabil, care va asigura aproximativ 10% din totalul voturilor. Şanse de intrare în Parlament aveau şi alte două formaţiuni politice noi - "Ano" (Alianţa Noului Cetăţean), fondat de liberalul Pavol Rusko, care şi-a creat un mic imperiu media în jurul postului de televiziune privat "Markiza", şi "Mişcarea pentru Democraţie (HZD)", condusă de fostul consilier al lui V. Meciar, Ivan Gasparovici.

Potrivit analiştilor, coaliţia guvernamentală de centru-dreapta a premierului în exerciţiu Mikulas Dzurinda a obţinut succese importante în Europa, dar a suferit mai multe eşecuri în materie de politică internă.

Figurând printre ultimele ţări care au deschis negocierile de aderare cu Uniunea Europeană, Slovacia a ajuns, în prezent, în fruntea plutonului candidatelor. Autorităţile au încheiat, în trei ani, 27 de capitole de negociere, mai având de închis, până la sfârşitul anului, alte trei - agricultură, buget şi concurenţă.

Conducerea NATO a salutat progresele realizate în domeniul reformei armatei slovace, lansată după 1998. Slovacia are mari şanse de a fi invitată să adere la NATO la summit-ul de la Praga, din noiembrie a.c.

După mai multe tentative, Slovacia a reuşit în cele din urmă să adere, în iulie 2000, la Organizaţia pentru Cooperare şi Dezvoltare Economică (OCDE).

Pe plan intern însă, Guvernul nu a reuşit să răspundă preocupărilor slovacilor, nemulţumiţi de creşterea şomajului şi amploarea corupţiei. Rata şomajului a crescut de la 12,5% în 1998 la 19% în prima jumătate a anului 2002 - aproape 500.000 de şomeri la o populaţie de 5,4 milioane de locuitori. În regiunile în care locuieşte minoritatea ţiganilor, estimată la aproape 10% din populaţie, rata şomajului atinge deseori 50%.

În pofida unei creşteri economice puternice - 3,9% în primul semestru al anului 2002 - şi a unei creşteri moderate a preţurilor - circa 3% pe an - slovacii se declară nemulţumiţi de nivelul lor de viaţă şi consideră că acesta s-a deteriorat continuu în ultimii patru ani. Cu un PIB pe cap de locuitor de circa 4.200 de euro la sfârşitul anului 2001, slovacii sunt încă departe de media europeană, de 22.200 de euro/cap de locuitor în ţările UE.

Promisiunile făcute în legătură cu lupta împotriva criminalităţii şi corupţiei nu au fost puse în aplicare. Cererile de ofertă şi privatizările au reprezentat tentaţii prea mari, în ultimii patru ani cinci miniştri fiind obligaţi să demisioneze în urma unor scandaluri de corupţie. 

În plus, coaliţia s-a confruntat cu numeroase disensiuni interne. Creată în 1998, de patru partide, coaliţia s-a fragmentat acum în nouă formaţiuni politice, numai trei dintre ele având şanse să depăşească pragul electoral necesar intrării în Parlament.

*

Potrivit observatorilor, Slovacia are şanse mai clare de a intra în curând în Uniunea Europeană şi NATO, după ce alegerile legislative au avantajat cu precădere partidele de dreapta, proeuropene.

Spre marea surpriză a analiştilor, dreapta creştin-democrată şi liberală dispune de majoritate parlamentară. Mişcările de dreapta au beneficiat de pe urma rezultatelor neaşteptate înregistrate de Uniunea Democratică şi Creştină Slovacă (SDKU) a premierului Mikulas Dzurinda. În acelaşi timp, faptul că Vladimir Meciar se află în imposibilitatea de a forma o coaliţiei permite reconsiderarea pozitivă a candidaturii Slovaciei în organizaţiile euro-atlantice.

Deşi s-a plasat în fruntea celor 24 de partide înscrise în cursa electorală, Mişcarea pentru o Slovacie Democratică (HZDS) a lui V. Meciar a pierdut aproape opt procente faţă de scrutinul din 1998.

"Acest rezultat va fi favorabil negocierilor cu Uniunea Europeană şi invitării ţării noastre în NATO", a comentat Jan Figel, secretar de stat al afacerilor externe. "Sunt foarte optimist", a declarat Eric van der Linden, reprezentantul Comisiei Europene la Bratislava. "Din punctul de vedere al Comisiei, aceste alegeri erau vitale pentru viitorul Slovaciei", a explicat el.

Potrivit rezultatelor oficiale provizorii, după numărarea tuturor buletinelor de vot, cele patru partide de dreapta care vor fi prezente în Parlamentul unicameral au obţinut împreună 42,51% din sufragii. Conform calculelor, cele patru partide de dreapta vor beneficia de 78 dintre cele 150 de locuri din Parlament, în conformitate cu scrutinul proporţional.

Mikulas Dzurinda, în vârstă de 47 de ani, liderul principalului partid de dreapta, cu 15,09% din sufragii, are numeroase atuuri pentru a fi reconfirmat în funcţia de premier, apreciază politologii slovaci. Acesta a propus realizarea unei coaliţii între SDKU şi celelalte trei partide parlamentare de dreapta: Partidul Coaliţiei Maghiare (SMK), care reprezintă minoritatea maghiară, Mişcarea Creştin-Democrată (KDH) şi formaţiunea liberală ANO, condusă de magnatul local al presei, Pavol Rusko. Mikulas Dzurinda nu l-a invitat în această alianţă pe populistul Robert Fico. Cu 13,46% din sufragii, partidul Smer condus de Fico a pierdut ocazia de a deveni "de neînlocuit" pentru formarea viitorului Guvern.

 

3. Situaţia din Orientul Mijlociu

"Preşedintele Autorităţii Palestiniene, Yasser Arafat, este terminat de mult timp", a afirmat premierul israelian Ariel Sharon pe parcursul unei convorbiri pe care a avut-o cu preşedintele Consiliului legislativ palestinian, Ahmed Qorei, la 22 septembrie a.c. 

"Israelul nu intenţionează să-i facă rău. Din punctul nostru de vedere, el poate rămâne pentru multă vreme acolo unde se află, dar datoria noastră este de a-l împiedica să continue să încurajeze terorismul şi asta şi facem", a adăugat A. Sharon. "Sper că palestinienii vor înţelege că Y. Arafat este terminat, după ce i-a condus la dezastru (...). Din punctul nostru de vedere, el este terminat de foarte mult timp", a continuat şeful Guvernului israelian.

Ahmed Qorei a discutat, de asemenea, şi cu şeful diplomaţiei israeliene, Shimon Peres, în încercarea de a găsi o soluţie pentru încetarea asediului asupra Cartierului General al lui Yasser Arafat.

La rândul său, ministrul israelian al apărării, Binyamin Ben Eliezer, a apreciat că Y. Arafat se află într-o "situaţie foarte dificilă". Făcând aluzie la asediul armatei israeliene, impus liderului palestinian încercuit în birourile sale din Ramallah, Ben Eliezer a declarat: "Pentru moment, el se află într-o situaţie foarte dificilă, pentru că nimeni nu este mişcat de soarta sa. A căzut mai jos decât oricând şi toate eforturile sale de a mobiliza comunitatea internaţională în jurul său au eşuat".

Ben Eliezer a dat de înţeles că aşteaptă ca preşedintele palestinian să plece de bună voie. "Nu-l vom expulza, dar nici nu-i vom permite să revină ca un erou", a precizat el. Ministrul israelian a mai declarat că "Israelul va menţine asediul în jurul Cartierului General, până cînd vor fi predaţi militanţii căutaţi care s-au refugiat în complex", armata israeliană solicitând predarea a 20 de palestinieni care s-au adăpostit împreună cu Y. Arafat în birourile acestuia din Ramallah.

*

Adjunctul ministrului israelian al apărării, Weizman Shiri, a anunţat, la 22 septembrie a.c., că obiectivul operaţiunii israeliene împotriva Cartierului General al preşedintelui Autorităţii Palestiniene, Yasser Arafat, este de a-l obliga pe acesta să plece. "Nu avem nici o intenţie de a-l elimina pe Y. Arafat din punct de vedere fizic sau de a ocupa prin forţă Cartierul General al acestuia, ci dorim să îl determinăm să plece", a declarat el, aceasta fiind prima declaraţie a unui oficial israelian care anunţă că scopul asediului de la Mukataa (Ramallah) ar fi expulzarea preşedintelui palestinian.

Deputatul laburist, colaborator apropiat al lui Binyamin Ben Eliezer, a afirmat, cu aceeaşi ocazie, că în ciuda declaraţiilor de susţinere faţă de Y. Arafat, numeroşi palestinieni s-ar bucura de îndepărtarea acestuia.

"Armata israeliană a încetat, în aceeaşi zi, operaţiunile de distrugere a Cartierului General al preşedintelui Y. Arafat, din care nu a mai rămas în picioare decât o clădire", au anunţat surse militare israeliene.

Ministrul palestinian al Informaţiilor, Yasser Abed Rabbo, a acuzat armata israeliană că a "impus un asediu total şi că împiedică furnizarea de ajutor medical şi alimente preşedintelui Autorităţii Palestiniene". El a cerut Consiliului de Securitate al ONU să acţioneze cât mai rapid pentru a "pune capăt acestei agresiuni". 

*

"Asediul şi distrugerile Israelului asupra cartierului general din Ramallah al preşedintelui Autorităţii Naţionale Palestiniene, Yasser Arafat, nu contribuie la reducerea terorismului sau la promovarea reformelor palestinienene", a declarat purtătorul de cuvânt al Casei Albe, Jeanie Mamo. "Noi exercităm presiuni asupra Israelului pentru a-l determina să ia în consideraţie consecinţele acţiunilor asupra progreselor ce trebuie înregistrate pentru a se realiza obiectivul stabilit de preşedintele George W. Bush, în discursul rostit pe 24 iunie a.c.", a subliniat oficialul american. 

Preşedintele american a declarat cu acel prilej că SUA nu vor susţine crearea unui stat palestinian, înaintea alegerii unei noi conduceri, neimplicată în acţiunile teroriste. 

"Este important ca palestinienii să înţeleagă că acţiunile teroriste afectează grav aspiraţiile palestiniene vizând crearea unui stat independent (...) şi vom exercita presiuni până când palestinienii vor depune toate eforturile necesare pentru a pune capăt atacurilor teroriste", a adăugat Jeanie Mamo. 

Potrivit analiştilor politici, comunicatul difuzat la 22 septembrie a.c. de Casa Albă are un ton uşor mai "ridicat" decât discursul "măsurat" rostit, la 20 septembrie a.c., de purtătorul de cuvânt prezidenţial Ari Fleischer, care afirmase că "Israelul trebuie să se apere şi să îşi asigure securitatea, dar trebuie să fie conştient de consecinţele acţiunilor sale şi de propriul interes, faţă de transpunerea în viaţă a reformei instituţiilor palestiniene". 

*

Consiliul de Securitate al Naţiunilor Unite a încercat, la 23 septembrie a.c., să identifice un compromis între cererea arabă de ridicare a asediului impus Cartierului General al lui Yasser Arafat şi apelul american privind condamnarea atentatelor sinucigaşe.

Reprezentatul Palestinei la Naţiunile Unite, Nasser Al-Kidwa, a cerut Consiliului de Securitate adoptarea unei "rezoluţii clare" prin care să fie solicitată retragerea armatei israeliene din împrejurimile Cartierului General al lui Yasser Arafat, de la Ramallah.

Însă ambasadorul american la ONU, John Negroponte, a declarat: "Nu vom susţine adoptarea unui text partizan care să nu recunoască existenţa a două părţi în conflict". Membrii delegaţiei americane au distribuit o altă versiune de proiect de rezoluţie, care solicită Autorităţii Palestiniene "aplicarea angajamentului de a se asigura că cei răspunzători pentru actele teroriste sînt aduşi în faţa justiţiei".

Ambasadorul israelian la Naţiunile Unite, Yehuda Lancry, a dat asigurări că "rezoluţiile suplimentare, mai ales dacă sunt părtinitoare, sunt mai mult decât inutile, ba chiar contraproductive".

Pe parcursul reuniunii, Kofi Annan a solicitat Israelului şi palestinienilor să abandoneze "politica fără viitor" de a încerca să se forţeze reciproc să capituleze. "Conflictul israelo-palestinian nu poate fi rezolvat prin forţa armelor sau prin orice alt mijloc violent", a declarat acesta. "O politică orientată către forţarea celuilalt să capituleze este o politică fără viitor", a adăugat el.

Concluzionând, Ambasadorul britanic la Naţiunile Unite, Jeremy Greenstock, a afirmat că lumea "este destul de scârbită să constate că liderii israelieni şi palestinieni nu reuşesc să recunoască faptul că nu există o soluţie militară pentru acest conflict".

Pe de altă parte, în cursul unei reuniuni organizate în aceeaşi zi, la Cairo, cei 22 de membri ai Ligii Arabe au cerut ONU şi Secretarului general Kofi Annan să "intervină imediat pentru a pune capăt barbarei agresiuni israeliene".

"În faţa continuării agresiunii israeliene sălbatice împotriva poporului palestinian, ONU şi Secretarul general al organizaţiei, Kofi Annan, trebuie să intervină neîntârziat pentru încetarea agresiunii, retragerea trupelor israeliene şi asigurarea protecţiei pentru poporul palestinian", se arată în comunicatul final dat publicităţii la sfârşitul reuniunii. 

Statele arabe reproşează SUA "sprijinul acordat Israelului şi pentru opoziţia permanentă faţă de adoptarea unei rezoluţii a Consiliului de Securitate care să asigure protecţia poporului palestinian". De asemenea, comunicatul acuză Israelul că "doreşte să zdrobească ANP şi să anihileze procesul de pace, blocând implicit crearea unui stat palestinian independent".

 

4. Propunerea Comisiei Europene privind introducerea unui permis special de tranzit pentru enclava Kaliningrad 

 

Comisia Europeană a propus, la 18 septembrie a.c., instituirea unui permis special de tranzit pentru locuitorii enclavei ruse Kaliningrad, sperând să soluţioneze astfel acest dosar care tensionează relaţiile dintre "Cei 15" şi Rusia, în perspectiva extinderii Uniunii Europene din 2004.

Problema tranzitului cetăţenilor ruşi între Kaliningrad şi restul Rusiei, după admiterea Lituaniei şi Poloniei în Uniunea Europeană, a căpătat o importanţă deosebită în ultimele luni, în discuţiile dintre europeni şi ruşi. Presiunea este în creştere pe măsură ce se apropie lucrările summit-ului UE-Rusia, care va avea loc în noiembrie a.c., la Copenhaga. Cu această ocazie, Rusia şi "Cei 15" speră să semneze un acord pe tema enclavei.

"Pentru o situaţie unică, aşa cum este cazul Kaliningradului, trebuie găsite soluţii originale", au explicat oficiali ai Comisiei Europene. Astfel, au fost propuse permise de trecere speciale, dar numai pentru cetăţenii ruşi care se deplasează frecvent între Kaliningrad şi restul Rusiei, cu maşini sau trenuri. Lista acestor persoane va fi furnizată de autorităţile ruse. Concret, tranzitul va avea loc în principal prin Lituania, drumul cel mai scurt dintre Rusia şi Kaliningrad. Potrivit experţilor Comisiei, documentul de călătorie, care va avea un preţ modic, va înlocui vizele cu intrări şi ieşiri multiple.

Acest sistem ar putea funcţiona începând din 2003, dar din 2005 călătorii ruşi care dispun de un asemenea permis vor trebui să prezinte, în plus, un paşaport. În prezent, aproximativ un sfert din populaţia enclavei, adică 250.000 de persoane, au paşapoarte.

Soluţia permisului special ar permite ruşilor care circulă frecvent între Kaliningrad şi restul Rusiei să nu mai ceară viză de tranzit autorităţilor lituaniene sau poloneze.

Liderii ruşi au respins acest sistem al vizelor, considerând că cetăţenii ruşi nu trebuie să plătească pentru a se putea deplasa dintr-o parte a ţării în alta. Însă experţii Comisiei susţin că viitoarele state membre ale Uniunii, cum ar fi Lituania şi Polonia, trebuie să controleze frontierele, care vor deveni graniţe externe ale UE. Ei se tem, de asemenea, că existenţa unor condiţii de tranzit prea simple ar putea da naştere unor forme de trafic în direcţia statelor europene. Autorităţile lituaniene şi poloneze au propus introducerea de vize de tranzit din 2003. Comisia Europeană a dat asigurări că Lituania şi Polonia au fost consultate în legătură cu propunerea anunţată. Acest lucru sugerează că vizele de tranzit nu vor fi cerute de către cele două ţări deţinătorilor de permise speciale.

În ceea ce priveşte mărfurile, Comisia a propus simplificarea procedurilor de tranzit. Astfel, experţii Comisiei au cerut chiar studierea posibilităţilor de a introduce trenuri de mare viteză care să traverseze Lituania, fără ca pasagerii să fie obligaţi să dispună de viză. Asemenea trenuri i-ar împiedica pe călători să sară din vagoane în Lituania, în scopul de a ajunge ilegal într-o ţară a Uniunii. "Un număr semnificativ de persoane, potrivit Comisiei Europene, care citează surse ruse, au procedat în acest fel pe linia feroviară care traversează în prezent Lituania, a cărei vechime face necesare opririle frecvente".

Emisarul special al preşedintelui V. Putin pentru Kaliningrad, Dimitri Rogozin, a respins un asemenea scenariu, care seamănă, în opinia sa, cu un film din seria "James Bond".

*

"Propunerea autorităţilor de la Bruxelles de a acorda un permis special de tranzit locuitorilor enclavei Kaliningrad este una artificială", a declarat un consilier al preşedintelui Poloniei. "Împărţirea cetăţenilor ruşi în două categorii şi acordarea unui statut special locuitorilor din Kaliningrad nu este un lucru bun", a precizat Dariusz Szymczycha, consilierul pe probleme politice al preşedintelui polonez, Aleksander Kwasniewski.

La rândul său, ministrul polonez de interne, Krzysztof Janik, a catalogat propunerea UE drept "irealizabilă". "Noi ne opunem unui document special de tranzit, care să necesite aceleaşi proceduri şi taxe ca şi în cazul vizelor. Suntem în favoarea vizelor obişnuite care să le permită tuturor cetăţenilor ruşi să călătorească liber în Polonia", a declarat acesta.

 

5. Lucrările summit-ului Europa-Asia 

 

Liderii a 10 ţări asiatice, împreună cu "Cei 15" ai Uniunii Europene, reuniţi în perioada 23-24 septembrie a.c., la Copenhaga, în cadrul Parteneriatului Asia-Europa (ASEM), şi-au propus scoaterea din izolarea de cinci decenii a Republicii Populare Democrate Coreene şi reluarea dialogului dintre aceasta ţară şi SUA, care a inclus-o în grupul statelor care formează "axa răului".

În acest sens, cel de-al patrulea summit al ASEM de la Copenhaga a adoptat la sfârşitul primei zile a reuniunii o declaraţie comună prin care se exprimă speranţa că şi ultimele probleme care mai există între guvernul de la Phenian şi comunitatea internaţională să fie rezolvate prin dialog la timpul potrivit, participanţii salutând vizita recentă, calificată drept istorică, a premierului japonez, Junichiro Koizumi, în Coreea de Nord, precum şi degajarea de mine a zonei de frontieră cu Coreea de Sud şi pregătirea reluării comunicaţiilor terestre între cele două state coreene. 

Potrivit textului declaraţiei comune, oficialii prezenţi la lucrările summit-ului au subliniat "rolul decisiv pe care ONU trebuie să îl joace în lupta împotriva terorismului, considerat una dintre cele mai serioase ameninţări la adresa păcii şi securităţii internaţionale". "Lupta împotriva terorismului trebuie să se bazeze pe principiile Cartei ONU şi pe normele de bază ale dreptului internaţional", se arată în declaraţie. "Această luptă cere o colaborare a comunităţii internaţionale şi utilizarea tuturor mijloacelor politice, economice, diplomatice, militare şi legale în acord cu legile naţionale", se mai precizează în declaraţia comună.

Pe de altă parte, liderii asiatici şi-au exprimat "interesul deosebit" pentru dezvoltarea monedei unice europene - euro. Premierul danez, Anders Fogh Rasmussen, a cărui ţară asigură preşedinţia semestrială în exerciţiu a UE, a declarat că ţările asiatice "doresc să îşi facă o idee în legătură cu evoluţia ratei de schimb dintre euro şi dolar", apreciind că "nu peste mult timp aceste ţări vor folosi acest mijloc de plată în tranzacţiile lor internaţionale". 

Tot cu acest prilej, premierul danez a mai declarat că, indiferent de rezultatele finale ale alegerilor din Germania, nu este deloc neliniştit în legătură cu proiectatul calendar privind extinderea UE, precizând că este încrezător în legătură cu faptul că "Cei 15" vor ajunge la luarea deciziei de extindere la reuniunea Consiliului European de la Copenhaga, în decembrie 2002, dată până la care UE trebuie să închidă negocierile cu ţările candidate şi să anunţe aderarea acestora la organizaţie.

 

6. Pregătiri pentru reluarea inspecţiilor ONU în Irak 

 

Şeful Statului Major al armatei franceze, generalul Jean-Pierre Kelche, a apreciat, la 17 septembrie a.c., că "ar fi nevoie de un an de misiuni ale inspectorilor ONU în Irak", ţară care a acceptat oficial revenirea experţilor ONU. Generalul J.P. Kelche a adăugat că operaţiunile ar putea începe peste minim două-trei săptămâni. "Având în vedere amploarea verificărilor, nu putem să ne gândim la o perioadă a inspecţiilor mai scurtă de un an. Probabil vom afla mai multe după aproximativ şase luni de inspecţii", a explicat şeful Statului Major, afirmând că "ONU beneficiază de multe mijloace de investigaţie şi de control terestru şi aerian".

Generalul J.P. Kelche şi-a exprimat opoziţia "faţă de orice doctrină a atacurilor preventive (...) surse ale dezordinii internaţionale". "În momentul cînd acceptăm o utilizare a forţei din cauza unei potenţiale probleme într-o ţară, nu văd unde este dreptul internaţional, unde este legitimitatea", a declarat acesta. El a mai precizat că, "până în prezent, Franţa nu are dovezi clare că Irakul ar dispune de arme de distrugere în masă". "Vom citi cu atenţie documentul britanic care urmează să apară la 24 septembrie", a afirmat Generalul francez.

Pe de altă parte, primul-ministru neo-zeelandez Helen Clark a anunţat că este dispus să trimită în Irak zece inspectori pentru dezarmare, în cadrul unei echipe ONU. Helen Clark a anunţat că aşteaptă încă o confirmare din partea reprezentantului Noii Zeelande la Naţiunile Unite, dar informaţiile care arată o schimbare a atitudinii Irakului sunt foarte încurajatoare. "Suntem gata să acţionăm pe cât de repede va cere ONU", a mai precizat şeful Guvernului neo-zeelandez.

*

Analiştii politici remarcă faptul că anunţul Irakului privind acceptarea revenirii inspectorilor ONU pentru dezarmare a provocat reacţii internaţionale imediate, chiar dacă Statele Unite apreciază că acţiunea Irakului reprezintă doar "o tactică sortită eşecului".

Ministrul rus de externe, Igor Ivanov, şi-a exprimat satisfacţia în legătură cu decizia irakiană. "Datorită eforturilor noastre comune, am reuşit să evităm ameninţarea unui război şi să revenim la mijloacele politice pentru rezolvarea problemei irakiene", a declarat el, comentând scrisoarea transmisă de Irak Secretarului general al ONU, Kofi Annan.

La rândul său, ministrul chinez de externe, Tang Jiaxuan, s-a declarat mulţumit de decizia autorităţilor irakiene în privinţa inspectorilor ONU şi s-a pronunţat în favoarea unei soluţionări politice a crizei. "Decizia irakiană corespunde aşteptărilor comunităţii internaţionale, inclusiv celor ale Chinei", a declarat J. Tang.

Japonia şi-a exprimat satisfacţia faţă de acceptarea inspectorilor ONU în Irak, iar purtătorul de cuvânt al guvernului nipon, Yasuo Fukada, a declarat că este bine că Irakul acceptă revenirea inspectorilor. El a adăugat însă că rămâne de văzut dacă Irakul va şi aplica decizia.

Ministrul francez al Afacerilor Externe, Dominique de Villepin, a declarat că "Saddam Hussein trebuie crezut pe cuvânt" în ceea ce priveşte acceptarea reluării inspecţiilor ONU. "Dorim să acţionăm fără întârziere, iar inspectorii trebuie să-şi reia rapid activitatea în baza rezoluţiei 1284 din 1999", a afirmat D. Villepin, care consideră că decizia Irakului a fost luată în urma cererii ferme a comunităţii internaţionale.

*

Pe de altă parte, analiştii politici apreciază că misiunile în Irak ale inspectorilor ONU pentru dezarmare, a căror revenire necondiţionată a fost acceptată de Irak ca urmare a presiunilor exercitate de SUA şi Naţiunile Unite, au fost marcate în trecut de minciuni şi acuzaţii reciproce. Potrivit acestora, atât regimul irakian, cât şi experţii ONU au avut de suferit, din punct de vedere al imaginii, în cei opt ani de fricţiuni în legătură cu dezarmarea Irakului.

În Statele Unite, inamic declarat al Irakului, Administraţia americană a primit cu scepticism oferta irakiană de reluare a inspecţiilor, pe care a calificat-o drept inutilă. Purtătorul de cuvânt al Casei Albe, Scott McClellan, a afirmat că oferta irakiană este o "mişcare tactică întreprinsă în speranţa că va fi evitată o acţiune fermă din partea Consiliului de Securitate al ONU". "Este momentul ca acest Consiliu de Securitate să acţioneze", a adăugat el. "Nu este vorba de inspecţii. Este vorba despre eliminarea armelor irakiene de distrugere în masă şi vrem să ne asigurăm că regimul irakian respectă toate celelalte rezoluţii ale Consiliului de Securitate", a subliniat el.

În schimb, fostul şef al Comisiei speciale ONU pentru dezarmarea Irakului (UNSCOM), Richard Butler, a salutat decizia liderilor irakieni, avertizând, totuşi, că acest regim nu este demn de încredere. El a apreciat că Irakul a construit "un zid de înşelăciuni şi disimulări pentru a încerca să blocheze inspecţiile ONU şi ar putea încerca să facă acelaşi lucru şi în cursul viitoarelor misiuni".

UNSCOM, calificat drept un "cuib de spioni" de către preşedintele Saddam Hussein, a afirmat în numeroase rânduri că regimul irakian a minţit şi că nu a eliminat niciodată arsenalul de arme interzise. Însă Irakul a obţinut susţinerea câtorva ţări după ce a făcut publice informaţii referitoare la presupusa complicitate dintre inspectorii pentru dezarmare, Statele Unite şi Israel. 

Secretarul general al ONU, Kofi Annan, a recunoscut, în 1999, că acuzaţiile de spionaj în favoarea Statelor Unite au fost "parţial justificate". La rândul său, Hans Blix, şeful noii comisii pentru dezarmare, UNMOVIC, s-a considerat obligat să dea asigurări, la începutul lunii martie a.c., că inspectorii din organismul pe care îl conduce nu vor efectua acţiuni de spionaj. UNMOVIC a fost creat în 1999, prin rezoluţia 1284 a Consiliului de Securitate. 

Hans Blix a afirmat că eventualele inspecţii în Irak ar putea fi efectuate după "încheierea câtorva acorduri practice cu Irakul privind realizarea inspecţiilor". "Într-o lună, un grup destul de mare ar putea fi gata de lucru. Într-o perioadă de trei săptămâni nu ar fi posibilă strângerea unor informaţii concludente în legătură cu un eventual arsenal irakian de arme de distrugere în masă", a adăugat el, deoarece este "o ţară mare şi există peste 700 de locuri care trebuie inspectate". H. Blix a apreciat că este posibil ca situaţia la faţa locului să se fi schimbat, având în vedere lunga perioadă de absenţă a experţilor ONU. 

PAGE  
1

